Sonja Mikkelsen (S), 1999-11-19:
Må jeg have lov til her indledningsvis at give udtryk for en stille undren over den diskussion, der har været her i Folketingssalen om det her forslag.
Jeg skal vende tilbage til nogle af punkterne, men vil gerne indlede med at kvittere for den ros, der fra flere ordføreres side er givet til postvæsenet.
Jeg mener bestemt, at den er på sin plads.
Vi har faktisk et postvæsen - jeg skal ikke citere hr. Arne Melchior direkte, men der blev sagt, at vi har et postvæsen, som faktisk er det bedste i hele verden.
Man får stadig en stærkere kvalitet i sin udbringning, og det med kvalitet måles jo på, om posten kommer ud til tiden, og det gør den i øjeblikket for 95-96 pct.s vedkommende, og målet er, som Post Danmark selv har skitseret, 97 pct. Så det er faktisk et ganske effektivt postvæsen, vi har i Post Danmark.
De gør det også stadig mere effektivt.
De laver løbende rationaliseringer i Post Danmark, som også gør, at de har et forholdsvis godt resultat af deres aktiviteter.
Omkring befordringspligten vil jeg gøre opmærksom på, at det godt kan være, at det ligesom har flyttet sig lidt ud i horisonten, men det med befordringspligten indebærer jo faktisk, at 80 pct. af de forsendelser, som postvæsnet bringer ud, er befordringspligtsager.
En del af befordringspligten omfatter det område, der er monopolområde, helt i overensstemmelse med de direktiver, der gælder på EU-området.
Det er ca. 45 pct. af Post Danmarks udbringninger, det er under monopolområde, og de er så også omfattet af en vis prisregulering.
Men jeg vil gerne gøre opmærksom på, og det er så måske mest til hr. Ole Donner, at befordringspligten vedrører
adresserede forsendelser.
Der er altså ikke nogen befordringspligt på opgaver, som ikke er adresserede, og det vil sige, at telefonbøger, der ikke er adresserede, kan man altså ikke sige, at Post Danmark har befordringspligt over for.
Men hvis de er adresserede, så er der ingen tvivl, så skal Post Danmark selvfølgelig bringe dem ud, og det gør de også. Jeg var glad for bemærkningerne fra fru Gitte Lillelund Bech fra Venstre, som lægger meget vægt på inddæmningen i det her forslag, og jeg mener faktisk, at det er det helt rigtige fokus.
Regeringen lægger også vægt på inddæmning, fordi på den ene side giver vi måske nok noget, der er en fordel, på den anden side giver vi også nogle begrænsninger i forhold til, hvordan andre kan agere.
Det er lige præcis den balance, som også ligger i det forslag, vi har til behandling her.
Når det så gælder De Konservative, så var det vanskeligt at få ud af hr. Brian Mikkelsen, at man faktisk fra konservativ side agter at respektere den aftale, vi også har på det her område.
Sagen er jo, at det her forslag er drøftet med aftalepartierne bag Post Danmark både den 3. december 1998 og den 9. juni 1999, og den 9. juni 1999 blev det drøftet på baggrund af de helt konkrete elementer, der indgår i det her lovforslag.
Især på det møde, der lå den 9. juni 1999.
Så vil jeg gerne sige til hr. Arne Melchior: Naturligvis vil vi gerne have lovforslaget færdigt inden nytår, sådan som det er lagt frem.
Jeg mener ikke, at sagen er så kompliceret, at det ikke også burde kunne lade sig gøre.
Men jeg har selvfølgelig fuld respekt for, at der skal være den nødvendige tid til lovarbejdet i Folketinget, og hvis man ikke mener, at lovforslaget kan blive færdigbehandlet i udvalget inden nytår, så lever vi selvfølgelig også med det.
Det er klart.
Det er ikke noget pres på Folketinget, sådan må det ikke opleves i denne her sag.
Det er ønskeligt, at den bliver færdig, men det er ikke absolut nødvendigt, sådan hænger det ikke sammen.
Så fuld respekt for det.
Det sidste, jeg så vil sige, er til Enhedslisten.
Det er så spørgsmålet om, at man ikke ønsker at få lod og del i selskabsdannelsen på Post Danmark.
Nu skal man jo være opmærksom på, at det er jo en selvstændig offentlig virksomhed, vi her har dannet, og ikke noget aktieselskab, som der er mange, der går rundt og tror. Postvæsenet er en selvstændig offentlig virksomhed og således stadig væk en del af den offentlige forvaltning.
Men de har brug for - og det er derfor vi har lavet konstruktionen - at kunne agere på markedet, fordi der er en meget stor del, over 50 pct. af den aktivitet, som Post Danmark udøver, de faktisk udøver i direkte konkurrence med private virksomheder.
Derfor er det nødvendigt, at man ikke er bundet af de almindelige finanslovmæssige krav til regnskaber og også bevillinger.
Så må vi se, hvornår det tidsmæssigt kan lade sig gøre.